b'\n_START_ARTICLE_\nMihail Petrovi\xc4\x8d \xc5\xbdukov\n_START_SECTION_\n\xc5\xbdivljenje in voja\xc5\xa1ka pot\n_START_PARAGRAPH_\n\xc5\xbdukov se je rodil v kme\xc4\x8dki dru\xc5\xbeini. Leta 1930 je kon\xc4\x8dal osnovno va\xc5\xa1ko \xc5\xa1olo v vasi Pokrov. Nato je hodil na nepopolno srednjo \xc5\xa1olo v vasi Abakanovo. Leta 1933 je kon\xc4\x8dal \xc5\xa0kobodsko profesionalno tehni\xc5\xa1ko \xc5\xa1olo. Nato je od\xc5\xa1el v Leningrad, kjer se je na gradbeni obrtni\xc5\xa1ki \xc5\xa1oli u\xc4\x8dil za krovski in kleparski poklic._NEWLINE_Seprembra 1934 je na pro\xc5\xa1njo starej\xc5\xa1ega brata od\xc5\xa1el v Jaroslavelj, kjer je kon\xc4\x8dal tovarni\xc5\xa1ko strokovno \xc5\xa1olo (FZU) pri Jaroslaveljskem gumarsko-azbestnem kombinatu in kot elektri\xc5\xa1ki monter delal v tovarni avtomobilskih pla\xc5\xa1\xc4\x8dev. Leta 1936 so ga po komsomolskem nalogu napotili v aeroklub. Po zaklju\xc4\x8dku \xc5\xa1olanja v aeroklubu ga je izbrala komisija in okrajni vojni komisariat ga je oktobra 1940 poslal v 7. stalingrajsko voja\xc5\xa1koletalsko \xc5\xa1olo Stalingrajskega preletariata z redom rde\xc4\x8dega prapora. V \xc5\xa1oli se je iz\xc5\xa1olal za letala R-5, UTI-4 in I-16. Maja 1941 je skupaj s tovari\xc5\xa1em iz iste skupine Zdorovcevom kot ni\xc5\xbeji poro\xc4\x8dnik postal pilot 158. lovsko letalskega polka 39. lovske letalske divizije Leningrajskega voja\xc5\xa1kega okro\xc5\xbeja, ki je imel sede\xc5\xbe na Letali\xc5\xa1\xc4\x8du Kresti v Pskovu._NEWLINE_Prvi bojni polet je opravil prvi dan vojne 22. junija 1941. V zraku je sre\xc4\x8dal nem\xc5\xa1ki bombnik Ju 88. Pilot bombnika zra\xc4\x8dnega boja ni sprejel in je u\xc5\xa1el iz patruljnega pasu \xc5\xbdukova. _NEWLINE_Med vojno je \xc5\xbdukov opravil 286 bojnih poletov, sodeloval v 66. zra\xc4\x8dnih bojih, v katerih je sam zru\xc5\xa1il 9 letal, od tega tri bombnike ter 5 v skupini, enkrat skupaj lovsko letalo Bf 109 in bombnik._NEWLINE_12. januarja 1943 so zdru\xc5\xbeene enote 67. armade Leningrajske fronte in 2. udarne armade Volhovske fronte za\xc4\x8dele z operacijo Iskra za preboj blokade Leningrada da bi vzpostavile kopensko prometno povezavo mesta s preostalim delom dr\xc5\xbeave. Ta dan je \xc5\xbdukov poletel na svoj zadnji 286. bojni polet. \xc5\xa0tirje lovci, ki jih je kot vi\xc5\xa1ji poro\xc4\x8dnik vodil \xc5\xbdukov, so v bojnem oddelku 158. lovsko letalskega polka 13. zra\xc4\x8dne armade Leningrajske fronte varovali kopensko vojsko na obmo\xc4\x8dju naselja Verhnja Dubrovka. Soo\xc4\x8dili so se z devetimi sovra\xc5\xbenimi letali. Njegovo letalo je bilo sestreljeno in je padlo na sovra\xc5\xbenikova tla, \xc5\xbdukov pa je pri tem umrl._NEWLINE_Zdorovcev, Haritonov in \xc5\xbdukov so po ukazu Prezidija Vrhovnega sovjeta postali prvi heroji Sovjetske zveze v \xc4\x8dasu 2. svetovne vojne.'